[Innocentius Episcopus servus servorum Dei, dilecto filio Abbati Cluniacensi, salutem et Apostolicam benedictionem. Exigentibus tuæ devotionis meritis, votis tuis libenter annuimus, et petitiones tuas quantùm cum deo possumus favorabiliter exaudimus. Cum igitur, sicut ex parte tua fuit propositum coram nobis, Cluniacensi Ordini à Sede Apostolica sit indultum, ut ejus personæ ad provisionem alicujus per litteras Apostolicas, vel legatorum Apostolicæ Sedis nequeant coarctari: Nos volentes tibi facere gratiam pleniorem, ut Ecclesiæ, in quibus tu jus Patronatus habes, conferri per hujusmodi Litteras minimè valeant, auctoritate tibi præsentium indulgemus, nisi litteræ ipsæ plenam et expressam fecerint de hac indulgentia mentionem. Nulli ergo, etc. Datum Lugduni. III. Nonas Augusti. Pontificatus nostri anno VII.]